青陽道中望九華諸峰作
作者：周紫芝
朝代：宋

paragraphs: 平生愛山意，瞑目想奇崛。
東南號多山，萬嶺空峍屼。
不知罏錘工，鑄此一尤物。
峰巒與天近，紫翠爭日出。
何年飛三山，此事亦恍惚。
要欲移嵌巖，下作仙聖窟。
我願從之遊，飛昇蛻塵骨。
山行尚悠悠，客意殊忽忽。
弱水不可渡，瘦馬聊自兀。
落日回寸眸，飛鳥但滅没。